In nood 2 – Liplekker
Dinsdag 31 Julie 2018 Tema: In nood 2
**** Wanneer mens dink aan 'n spelonk is dit 'n lang donker grot in 'n berg met een opening. Jy is omring deur die koue rotse en jy kruip weg omdat jy vrees vir jou lewe. Al wat jy sien is die lig in die opening. Dis waar Dawid homself bevind, hy verkeer in nood en weet nie watter kant toe nie. Dawid ervaar totale verlatenheid .
Ps 142: 1 Hardop roep ek die HERE aan, hardop smeek ek die HERE.2 Ek stort my klagte uit voor Sy aangesig; ek maak voor Sy aangesig my nood bekend. 3 As my gees in my versmag, dan ken U my pad. Op die pad wat ek moet gaan, het hulle 'n vangnet vir my gespan.
**** Dalk ervaar jy vandag jy is ook in 'n spelonk …miskien nie een van klip nie, maar een van omstandighede en jy weet nie hoe jy daar gaan uitkom nie. Onthou net dit, Jesus staan by die opening. Deur Hom kan jy uit enige situasie beweeg. Glo jy dit? Dit sal vir jou wees soos jy glo.
Ps. 18:18 Hulle het my oorval op die dag van my nood; maar die HERE was my steun.
Onse Vader wat 'n wonderlike wete dat ons net soos Dawid in ons grootste nood na U kan uitroep en U hoor en verhoor. Wat 'n voorreg om U as ons enigste Herder te ken. U wat wag hou by die spelonke in ons lewens. Ek bid vanmôre vir elkeen onder die letter L -wil U vandag die antwoord wees op hulle vrae en die uitkoms vir hulle nood. In Jesus se Naam Amen